
Text rozhodnutia
SLOVENSKÁ REPUBLIKA
UZNESENIE Ústavného súdu Slovenskej republiky PLs. ÚS 4/2016-6 Ústavný súd Slovenskej republiky na neverejnom zasadnutí pléna 3. februára 2016 prerokoval sťažnosti spoločnosti Centrálny depozitár cenných papierov SR, a. s., 29. augusta 1/A, Bratislava, zastúpenej advokátom JUDr. Jurajom Bizoňom, advokátska kancelária BIZOŇ & PARTNERS, s. r. o., Hviezdoslavovo námestie 25, Bratislava, vedené pod sp. zn. Rvp 13230/2015, sp. zn. Rvp 16023/2015 a sp. zn. Rvp 16024/2015 vo veci namietaného porušenia základného práva podľa čl. 46 ods. 1 Ústavy Slovenskej republiky a čl. 36 ods. 1 Listiny základných práv a slobôd a práva podľa čl. 6 ods. 1 Dohovoru o ochrane ľudských práv a základných slobôd rozsudkom Krajského súdu v Žiline sp. zn. 10 Co 750/2014 zo 16. apríla 2015 (Rvp 13230/2015), rozsudkom Krajského súdu v Prešove sp. zn. 13 Cob 105/2015 z 23. septembra 2015 (Rvp 16023/2015) a rozsudkom Krajského súdu v Žiline sp. zn. 3 Co 53/2015 z 26. augusta 2015 (Rvp 16024/2015) a takto rozhodol: Veci vedené Ústavným súdom Slovenskej republiky pod sp. zn. Rvp 13230/2015, sp. zn. Rvp 16023/2015 a sp. zn. Rvp 16024/2015 s p á j a na spoločné konanie, ktoré bude ďalej vedené pod sp. zn. Rvp 13230/2015. Odôvodnenie: Ústavnému súdu Slovenskej republiky (ďalej len „ústavný súd“) bola 23. septembra 2015 doručená sťažnosť spoločnosti Centrálny depozitár cenných papierov SR, a. s.,
29. augusta 1/A, Bratislava (ďalej len „sťažovateľka“), vo veci namietaného porušenia základného práva podľa čl. 46 ods. 1 Ústavy Slovenskej republiky (ďalej len „ústava“) a čl. 36 ods. 1 Listiny základných práv a slobôd (ďalej len „listina“) a práva podľa čl. 6 ods. 1 Dohovoru o ochrane ľudských práv a základných slobôd (ďalej len „dohovor“) rozsudkom Krajského súdu v Žiline sp. zn. 10 Co 750/2014 zo 16. apríla 2015, ktorá je vedená ústavným súdom pod sp. zn. Rvp 13230/2015 a podľa rozvrhu práce ústavného súdu na rok 2015 schváleného plánom ústavného súdu 25. februára 2015 (ďalej len „rozvrh práce“) je pridelená sudcovi Lajosovi Mészárosovi, ktorý je členom II. senátu ústavného súdu. Ústavnému súdu boli 10. decembra 2015 doručené sťažnosti sťažovateľky vo veci namietaného porušenia základného práva podľa čl. 46 ods. 1 Ústavy Slovenskej republiky a čl. 36 ods. 1 Listiny základných práv a slobôd, ako aj práva podľa čl. 6 ods. 1 Dohovoru o ochrane ľudských práv a základných slobôd rozsudkom Krajského súdu v Prešove sp. zn. 13 Cob 105/2015 z 23. septembra 2015, ktorá je vedená ústavným súdom pod sp. zn. Rvp 16023/2015, a rozsudkom Krajského súdu v Žiline sp. zn. 3 Co 53/2015 z 26. augusta 2015, ktorá je vedená ústavným súdom pod sp. zn. Rvp 16024/2015. Predmetné sťažnosti boli pridelené sudkyni Marianne Mochnáčovej, ktorá je podľa rozvrhu práce členkou I. senátu ústavného súdu. Podstatou argumentácie sťažovateľky vo všetkých troch veciach vedených pod sp. zn. Rvp 13230/2015, sp. zn. Rvp 16023/2015 a sp. zn. Rvp 16024/2015 je namietané porušenie označených práv z toho dôvodu, že prvostupňové, ako aj odvolacie súdy zúčastnené na rozhodovaní v predmetných veciach sťažovateľky nedostatočne odôvodnili svoje rozhodnutia, keď neuviedli, z akých dôvodov pri posudzovaní právneho vzťahu účastníkov konania uprednostnili aplikáciu Občianskeho zákonníka ako všeobecného právneho predpisu pred aplikáciou zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov.

Podľa § 31a zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (ďalej len „zákon o ústavnom súde“) ak tento zákon neustanovuje inak a povaha veci to nevylučuje, použijú sa na konanie pred ústavným súdom primerané ustanovenia Občianskeho súdneho poriadku (ďalej len „OSP“). Podľa ustanovenia § 112 OSP môže ústavný súd v záujme hospodárnosti konania spojiť na spoločné konanie veci, ktoré u neho začali a skutkovo spolu súvisia alebo sa týkajú tých istých účastníkov. S prihliadnutím na obsah sťažností vedených ústavným súdom pod sp. zn. Rvp 1323/20015, sp. zn. Rvp 16023/2015 a sp. zn. Rvp 16024/2015 a z tohto obsahu vyplývajúcu právnu a skutkovú súvislosť uvedených sťažností a taktiež prihliadajúc na totožnosť v osobe sťažovateľky, ako aj napadnuté rozsudky všeobecných súdov, proti ktorým tieto sťažnosti smerujú, ústavný súd v záujme hospodárnosti konania podľa § 31a zákona o ústavnom súde v spojení s § 112 ods. 1 OSP rozhodol, že veci vedené ústavným súdom pod sp. zn. Rvp 13230/2015, sp. zn. Rvp 16023/2015 a sp. zn. Rvp 16024/2015 spája na spoločné konanie, ktoré bude ďalej vedené pod sp. zn. Rvp 13230/2015. Tieto skutočnosti boli podkladom pre záver ústavného súdu obsiahnutý vo výrokovej časti tohto rozhodnutia. P o u č e n i e : Proti tomuto rozhodnutiu nemožno podať opravný prostriedok. V Košiciach 3. februára 2016

Zdroj: KAUZIS.SK – https://www.kauzis.sk/judikatura/r/ECLI:SK:USSR:2016:PLs.US.4.2016.1 (dáta aktuálne k 12. 11. 2026). Záväzné je znenie zverejnené súdom.




